title: Decizia (UE) 2019/1332 a Consiliului din 25 iunie 2019 privind semnarea în numele Uniunii Europene și aplicarea cu titlu provizoriu a Acordului de parteneriat în domeniul pescuitului durabil între Uniunea Europeană și Republica Gambia, precum și a Protocolului privind punerea în aplicare a respectivului acord de parteneriat

text:
                  8.8.2019

                  RO

                  Jurnalul Oficial al Uniunii Europene

                  L 208/1

         DECIZIA (UE) 2019/1332 A CONSILIULUI
         din 25 iunie 2019
         privind semnarea în numele Uniunii Europene și aplicarea cu titlu provizoriu a Acordului de parteneriat în domeniul pescuitului durabil între Uniunea Europeană și Republica Gambia, precum și a Protocolului privind punerea în aplicare a respectivului acord de parteneriat
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
         având în vedere propunerea Comisiei Europene,
         având în vedere recomandarea Comisiei și decizia Consiliului de autorizare a începerii negocierilor,
         întrucât:

                     (1)

                     Comisia a negociat, în numele Uniunii, un acord de parteneriat în domeniul pescuitului durabil între Uniunea Europeană și Republica Gambia (denumit în continuare „acordul de parteneriat”), precum și un protocol privind punerea în aplicare a acordului de parteneriat (denumit în continuare „protocolul”). Acordul de parteneriat și protocolul au fost parafate la 19 octombrie 2018.

                     (2)

                     Acordul de parteneriat abrogă acordul dintre Comunitatea Economică Europeană și Guvernul Republicii Gambia privind pescuitul în largul coastelor Gambiei (1), care a intrat în vigoare la 2 iunie 1987.

                     (3)

                     Obiectivul protocolului este de a permite Uniunii și Gambiei să colaboreze mai strâns pentru a promova o politică durabilă în domeniul pescuitului și o exploatare responsabilă a resurselor piscicole în apele Gambiei.

                     (4)

                     Acordul de parteneriat și protocolul ar trebui să fie semnate. Pentru a se asigura începerea rapidă a activităților de pescuit de către navele din Uniune, acordul de parteneriat și protocolul ar trebui să se aplice cu titlu provizoriu de la data semnării lor, până la finalizarea procedurilor necesare pentru intrarea lor în vigoare,

               ADOPTĂ PREZENTA DECIZIE:

            Articolul 1
            Prin prezenta decizie se autorizează semnarea în numele Uniunii a Acordului de parteneriat în domeniul pescuitului durabil dintre Uniunea Europeană și Republica Gambia, precum și a Protocolului privind punerea în aplicare a Acordului de parteneriat în domeniul pescuitului durabil dintre Uniunea Europeană și Republica Gambia, sub rezerva încheierii actelor menționate.
            Textul acordului de parteneriat și cel al protocolului sunt atașate la prezenta decizie.

            Articolul 2
            Prin prezenta decizie, președintele Consiliului este autorizat să desemneze persoana sau persoanele împuternicite să semneze acordul de parteneriat și protocolul în numele Uniunii.

            Articolul 3
            Acordul se aplică cu titlu provizoriu, în conformitate cu articolul 14 din acordul de parteneriat, cu începere de la data semnării sale și până la finalizarea procedurilor necesare pentru intrarea sa în vigoare (2).

            Articolul 4
            Protocolul se aplică cu titlu provizoriu, în conformitate cu articolul 13 din protocol, cu începere de la data semnării și până la finalizarea procedurilor necesare pentru intrarea sa în vigoare (3).

            Articolul 5
            Prezenta decizie intră în vigoare la data adoptării.

            Adoptată la Luxemburg, 25 iunie 2019.

                  Pentru Consiliu

                  Președintele

               A. ANTON

            (1)  JO L 146, 6.6.1987, p. 3.

            (2)  Data de la care acordul de parteneriat se aplică cu titlu provizoriu se va publica în Jurnalul Oficial al Uniunii Europene de către Secretariatul General al Consiliului.

            (3)  Data de la care protocolul se aplică cu titlu provizoriu se va publica în Jurnalul Oficial al Uniunii Europene de către Secretariatul General al Consiliului.


title: Decizia (UE) 2019/1376 a Băncii Centrale Europene din 23 iulie 2019 privind delegarea competenței de a adopta decizii privind procedura de „pașaport”, privind achiziția de participații calificate și privind retragerea autorizațiilor instituțiilor de credit (BCE/2019/23)

text:
                  28.8.2019

                  RO

                  Jurnalul Oficial al Uniunii Europene

                  L 224/1

         DECIZIA (UE) 2019/1376 A BĂNCII CENTRALE EUROPENE
         din 23 iulie 2019
         privind delegarea competenței de a adopta decizii privind procedura de „pașaport”, privind achiziția de participații calificate și privind retragerea autorizațiilor instituțiilor de credit (BCE/2019/23)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 4 alineatul (1) literele (a), (b), (c) și (d), articolul 4 alineatul (3), articolul 6 alineatul (4), articolul 14 alineatele (3) și (5), articolul 15 alineatul (3) și articolul 17 alineatul (1),
         având în vedere Decizia (UE) 2017/933 a Băncii Centrale Europene din 16 noiembrie 2016 privind cadrul general de delegare a competențelor decizionale pentru instrumentele juridice referitoare la atribuțiile de supraveghere (BCE/2016/40) (2), în special articolul 4,
         întrucât:

                     (1)

                     În cadrul articolului 6 din Regulamentul (UE) nr. 1024/2013, Banca Centrală Europeană (BCE) îndeplinește atribuția exclusivă de a supraveghea instituțiile de credit pentru a asigura aplicarea consecventă a standardelor de supraveghere, pentru a favoriza stabilitatea financiară și pentru a asigura condiții de concurență echitabile.

                     (2)

                     În conformitate cu articolul 4 alineatul (1) litera (a) din Regulamentul (UE) nr. 1024/2013, BCE are competența exclusivă să retragă autorizațiile instituțiilor de credit cu sediul în statele membre participante.

                     (3)

                     În conformitate cu articolul 4 alineatul (1) litera (c) din Regulamentul (UE) nr. 1024/2013, BCE are competența exclusivă să evalueze notificările de achiziție și cedare a participațiilor calificate la instituții de credit, cu excepția cazului rezoluției bancare.

                     (4)

                     În conformitate cu articolul 4 alineatul (1) litera (b) din Regulamentul (UE) nr. 1024/2013, BCE are competența exclusivă să exercite, în scopuri de supraveghere prudențială, atribuțiile pe care le are autoritatea competentă din statul membru de origine în temeiul dreptului relevant al Uniunii pentru instituțiile de credit semnificative cu sediul într-un stat membru participant care doresc să înființeze o sucursală sau să furnizeze servicii transfrontaliere într-un stat membru neparticipant. În plus, în conformitate cu articolul 17 alineatul (1) din Regulamentul (UE) nr. 1024/2013 și în conformitate cu articolul 11 alineatele (1) și (3) din Regulamentul (UE) nr. 468/2014 al Băncii Centrale Europene (BCE/2014/17) (3), orice entitate supravegheată semnificativă care dorește să înființeze o sucursală pe teritoriul altui stat membru participant trebuie să notifice intenția sa autorității naționale competente din statul membru participant în care entitatea supravegheată semnificativă își are sediul principal. În conformitate cu articolul 11 alineatul (3) din Regulamentul (UE) nr. 468/2014 (BCE/2014/17), atunci când BCE nu ia nicio decizie în sens contrar în termen de două luni de la primirea acestei notificări, sucursala poate fi înființată și își poate începe activitatea.

                     (5)

                     În conformitate cu articolul 4 alineatul (1) literele (b) și (d) din Regulamentul (UE) nr. 1024/2013 coroborat cu articolul 34 alineatul (1) litera (d) din Directiva 2013/36/UE a Parlamentului European și a Consiliului (4), BCE are competența exclusivă de a exercita atribuția, pe care o are autoritatea competentă din statul membru de origine în temeiul dreptului relevant al Uniunii, de a acorda consimțământul unei instituții de credit (semnificative) care și-a declarat intenția de a garanta în solidar angajamentele asumate de instituția financiară filială a acesteia, care intenționează să desfășoare activitățile enumerate în anexa I la Directiva 2013/36/UE într-un stat membru participant sau în alt stat membru, fie prin înființarea unei sucursale, fie prin prestarea de servicii.

                     (6)

                     BCE, în calitate de autoritate competentă, are obligația să adopte un număr considerabil de decizii privind procedura de „pașaport”, privind achizițiile de participații calificate și privind retragerea autorizațiilor instituțiilor de credit în fiecare an. Pentru facilitarea procesului decizional, este necesară o decizie de delegare în legătură cu adoptarea acestor decizii, pe care BCE trebuie să le ia în mod periodic și care implică numai o marjă de apreciere limitată. Curtea de Justiție a Uniunii Europene a recunoscut delegarea de competențe drept necesară pentru a permite îndeplinirea atribuțiilor de către o instituție care are obligația să adopte un număr considerabil de decizii. În mod similar, aceasta a recunoscut că nevoia de a asigura posibilitatea de funcționare a organelor de decizie reprezintă un principiu inerent în toate sistemele instituționale (5).

                     (7)

                     Delegarea competențelor decizionale ar trebui să fie limitată și proporțională, iar domeniul de aplicare al delegării ar trebui definit în mod clar.

                     (8)

                     Decizia (UE) 2017/933 (BCE/2016/40) stabilește procedura care trebuie urmată în vederea adoptării deciziilor de delegare în materie de supraveghere și persoanele cărora li se pot delega competențele decizionale. Această decizie nu afectează exercitarea de către BCE a atribuțiilor sale de supraveghere și nu aduce atingere competenței Consiliului de supraveghere de a propune proiecte complete de decizii Consiliului guvernatorilor.

                     (9)

                     În cazul în care criteriile pentru adoptarea unei decizii delegate, astfel cum sunt stabilite în prezenta decizie, nu sunt îndeplinite, deciziile ar trebui adoptate în conformitate cu procedura aplicabilă în cazul absenței unei obiecții, prevăzută la articolul 26 alineatul (8) din Regulamentul (UE) nr. 1024/2013 și detaliată la articolul 13g din Decizia BCE/2004/2 (6). În plus, procedura aplicabilă în cazul absenței unei obiecții ar trebui utilizată, de asemenea, dacă șefii de unități operative au îndoieli referitoare la îndeplinirea criteriilor de evaluare din cauza complexității evaluării.

                     (10)

                     Deciziile BCE în materie de supraveghere pot face obiectul unui control administrativ în conformitate cu articolul 24 din Regulamentul (UE) nr. 1024/2013 și astfel cum se detaliază în Decizia BCE/2014/16 (7). În cazul unui astfel de control administrativ, Consiliul de supraveghere ar trebui să țină seama de avizul comitetului administrativ de control și să transmită spre adoptare Consiliului guvernatorilor un nou proiect de decizie în conformitate cu procedura aplicabilă în cazul absenței unei obiecții,

               ADOPTĂ PREZENTA DECIZIE:

            Articolul 1
            Definiții
            În sensul prezentei decizii, se aplică următoarele definiții:

                        1.

                        „decizie privind procedura de «pașaport»” înseamnă o decizie a BCE privind înființarea unei sucursale de către o entitate supravegheată semnificativă într-un stat membru participant sau în alt stat membru pe baza legislației naționale de transpunere a articolului 35 alineatul (3) din Directiva 2013/36/UE, coroborat cu articolul 17 alineatul (1) din Regulamentul (UE) nr. 1024/2013 și cu articolele 11 și 17 din Regulamentul (UE) nr. 468/2014 (BCE/2014/17).
                        În sensul prezentei decizii, o decizie privind procedura de „pașaport” include, de asemenea, o decizie a BCE, în conformitate cu legislația națională de transpunere a articolului 34 alineatul (1) litera (d) din Directiva 2013/36/UE, care acordă consimțământul cu privire la declarația unei întreprinderi-mamă sau a întreprinderilor-mamă de a garanta în solidar angajamentele asumate de instituția financiară filială a acestora care intenționează să desfășoare activitățile enumerate în anexa I la Directiva 2013/36/UE într-un stat membru participant sau în alt stat membru, fie prin înființarea unei sucursale, fie prin prestarea de servicii;

                        2.

                        „sucursală” înseamnă o sucursală, astfel cum este definită la articolul 4 alineatul (1) punctul 17 din Regulamentul (UE) nr. 575/2013 al Parlamentului European și al Consiliului (8);

                        3.

                        „decizie privind participațiile calificate” înseamnă o decizie a BCE privind achiziția de participații calificate la o entitate supravegheată (entitate-țintă) în conformitate cu legislația națională de transpunere a articolului 22 din Directiva 2013/36/UE coroborat cu articolul 15 din Regulamentul (UE) nr. 1024/2013;

                        4.

                        „instituție de credit” înseamnă o instituție de credit, astfel cum este definită la articolul 4 alineatul (1) punctul 1 din Regulamentul (UE) nr. 575/2013;

                        5.

                        „decizie privind retragerea” înseamnă o decizie a BCE privind retragerea autorizației ca instituție de credit în baza legislației naționale de transpunere a articolului 18 din Directiva 2013/36/UE coroborat cu articolul 14 alineatul (5) din Regulamentul (UE) nr. 1024/2013;

                        6.

                        „decizie de delegare” și „decizie delegată” au sensul stabilit la articolul 3 punctul 2 și, respectiv, punctul 4 din Decizia (UE) 2017/933 (BCE/2016/40);

                        7.

                        „șefi de unități operative” înseamnă șefii de unități operative din cadrul BCE către care este delegată competența de adoptare a deciziilor privind procedura de „pașaport”, privind participațiile calificate și privind retragerea;

                        8.

                        „procedură aplicabilă în cazul absenței unei obiecții” înseamnă procedura stabilită la articolul 26 alineatul (8) din Regulamentul (UE) nr. 1024/2013 și detaliată la articolul 13g din Decizia BCE/2004/2;

                        9.

                        „decizie negativă” înseamnă o decizie care nu acordă sau nu acordă în întregime aprobarea cerută de solicitant, inclusiv decizii negative în conformitate cu articolul 34 alineatul (1) litera (d) și cu articolul 35 alineatul (3) din Directiva 2013/36/UE. O decizie cu dispoziții auxiliare, precum condiții sau obligații, este considerată o decizie negativă, cu excepția cazului în care aceste dispoziții auxiliare: (a) asigură că solicitantul îndeplinește cerințele legale relevante menționate la articolul 4 alineatul (2) și la articolul 5 alineatul (2), precum și la articolul 6 alineatele (3) și (4), și au fost convenite în scris; sau (b) doar reformulează una sau mai multe cerințe existente care trebuie respectate de solicitant în conformitate cu dispozițiile menționate la articolul 4 alineatul (2) și la articolul 5 alineatul (2), precum și la articolul 6 alineatele (3) și (4), ori solicită informații privind îndeplinirea uneia sau multor asemenea cerințe;

                        10.

                        „entitate supravegheată semnificativă” înseamnă o entitate supravegheată semnificativă, astfel cum este definită la articolul 2 punctul 16 din Regulamentul (UE) nr. 468/2014 (BCE/2014/17);

                        11.

                        „entitate supravegheată” înseamnă o entitate supravegheată, astfel cum este definită la articolul 2 punctul 20 din Regulamentul (UE) nr. 468/2014 (BCE/2014/17);

                        12.

                        „grup” înseamnă un grup de întreprinderi care este compus dintr-o întreprindere-mamă și filialele acesteia sau din întreprinderi legate între ele printr-o relație în sensul articolului 22 din Directiva 2013/34/UE a Parlamentului European și a Consiliului (9), inclusiv orice subgrup al acestuia;

                        13.

                        „autoritate națională competentă” înseamnă o autoritate națională competentă, astfel cum este definită la articolul 2 punctul 2 din Regulamentul (UE) nr. 1024/2013;

                        14.

                        „ghid BCE” înseamnă un document adoptat de Consiliul guvernatorilor la propunerea Consiliului de supraveghere, care este publicat pe website-ul BCE și care oferă orientări cu privire la interpretarea de către BCE a cerințelor juridice.

            Articolul 2
            Obiect și domeniu de aplicare

               (1)   Prezenta decizie stabilește criteriile pentru delegarea competențelor decizionale șefilor de unități operative din cadrul BCE pentru adoptarea deciziilor privind procedura de „pașaport”, privind participațiile calificate și privind retragerea.

               (2)   Delegarea competențelor decizionale nu aduce atingere evaluării în materie de supraveghere care trebuie realizată în vederea adoptării deciziilor privind procedura de „pașaport”, privind participațiile calificate și privind retragerea.

            Articolul 3
            Delegarea deciziilor privind procedura de „pașaport”, privind participațiile calificate și privind retragerea

               (1)   În conformitate cu articolul 4 din Decizia (UE) 2017/933 (BCE/2016/40), Consiliul guvernatorilor deleagă șefilor de unități operative din cadrul BCE desemnați de Comitetul executiv în conformitate cu articolul 5 din această decizie adoptarea deciziilor privind procedura de „pașaport”, privind participațiile calificate și privind retragerea.

               (2)   Deciziile privind procedura de „pașaport”, privind participațiile calificate și privind retragerea se adoptă printr-o decizie delegată dacă sunt îndeplinite criteriile relevante de adoptare a deciziilor delegate prevăzute la articolele 4, 5 și 6.

               (3)   Deciziile privind procedura de „pașaport”, privind participațiile calificate și privind retragerea nu sunt adoptate printr-o decizie delegată în cazul în care complexitatea evaluării impune ca acestea să fie adoptate în conformitate cu procedura aplicabilă în cazul absenței unei obiecții.

               (4)   Orice delegare a competențelor decizionale se aplică atât adoptării deciziilor în materie de supraveghere, cât și aprobării evaluărilor pozitive de către BCE atunci când nu se impune adoptarea unei decizii în materie de supraveghere.

               (5)   Deciziile negative privind procedura de „pașaport”, privind participațiile calificate și privind retragerea nu sunt adoptate printr-o decizie delegată.

               (6)   Atunci când o decizie privind procedura de „pașaport”, privind participațiile calificate sau privind retragerea nu poate fi adoptată printr-o decizie delegată, aceasta este adoptată în conformitate cu procedura aplicabilă în cazul absenței unei obiecții.

            Articolul 4
            Criteriile de adoptare a deciziilor delegate privind participațiile calificate

               (1)   Deciziile privind participațiile calificate sunt adoptate printr-o decizie delegată dacă este îndeplinit oricare din următoarele criterii:

                           (a)

                           achiziția unei participații calificate este rezultatul adăugării sau eliminării unui strat intermediar în structura de grup a achizitorului;

                           (b)

                           achiziția unei participații calificate este rezultatul unui transfer al proprietății entității-țintă de la o entitate din holding la altă entitate din holding din același grup;

                           (c)

                           achiziția unei participații calificate este rezultatul majorării unei participații calificate existente, cu excepția cazului în care au existat schimbări semnificative de la ultima evaluare care afectează cel puțin unul dintre criteriile de evaluare sau achizitorul pierde controlul asupra entității-țintă.

               (2)   Evaluarea achizițiilor de participații calificate se desfășoară în conformitate cu articolul 23 din Directiva 2013/36/UE, astfel cum a fost transpus în dreptul intern, ținând seama și de orice ghiduri BCE aplicabile sau acte similare emise de BCE, precum și de orientările autorităților europene de supraveghere (10).

            Articolul 5
            Criteriile de adoptare a deciziilor delegate privind retragerea

               (1)   Deciziile privind retragerea pot fi adoptate printr-o decizie delegată dacă sunt îndeplinite cumulativ următoarele criterii:

                           (a)

                           decizia este adoptată la cererea entității supravegheate sau din cauza unei fuziuni prin care entitatea supravegheată încetează să existe;

                           (b)

                           la entitatea supravegheată nu rămân depozite de la public după ce retragerea a devenit efectivă;

                           (c)

                           retragerea este legată de o reorganizare în cadrul unui grup.

               (2)   Evaluarea retragerii autorizațiilor se desfășoară în conformitate cu articolul 18 din Directiva 2013/36/UE, astfel cum a fost transpus în dreptul intern, ținând seama și de orice ghiduri BCE aplicabile sau acte similare emise de BCE.

            Articolul 6
            Criteriile de adoptare a deciziilor delegate privind procedura de „pașaport”

               (1)   Deciziile privind procedura de „pașaport” în conformitate cu articolul 11 și cu articolul 17 alineatul (1) din Regulamentul (UE) nr. 468/2014 (BCE/2014/17) privind înființarea unei sucursale de către o entitate supravegheată semnificativă pot fi adoptate printr-o decizie delegată dacă activele totale ale sucursalei estimate în programul de activitate nu depășesc 10 % din activele totale ale entității supravegheate semnificative.

               (2)   Deciziile privind procedura de „pașaport” în conformitate cu legislația națională de transpunere a articolului 34 alineatul (1) litera (d) din Directiva 2013/36/UE care acordă consimțământul cu privire la declarația unei întreprinderi-mamă sau a întreprinderilor-mamă de a garanta în solidar angajamentele asumate de instituția financiară filială a acestora pot fi adoptate printr-o decizie delegată dacă datoria anticipată a întreprinderii-mamă în temeiul garanției, conform planului de afaceri al activităților desfășurate în temeiul deciziei privind procedura de „pașaport”, nu depășește 10 % din activele totale ale întreprinderii-mamă la nivel individual.

               (3)   Evaluarea cererilor de decizii privind procedura de „pașaport” în conformitate cu articolul 11 și articolul 17 alineatul (1) din Regulamentul (UE) nr. 468/2014 (BCE/2014/17) se desfășoară în conformitate cu dispozițiile relevante ale legislației naționale de transpunere a articolului 35 alineatul (3) din Directiva 2013/36/UE, luând, de asemenea, în considerare orice ghiduri BCE aplicabile sau acte similare emise de BCE.

               (4)   Evaluarea cererilor de decizii privind procedura de „pașaport” în conformitate cu legislația națională de transpunere a articolului 34 alineatul (1) litera (d) din Directiva 2013/36/UE se desfășoară în conformitate cu dispozițiile relevante ale legislației naționale de transpunere a articolelor 34, 35 și 39 din Directiva 2013/36/UE, luând, de asemenea, în considerare orice ghiduri BCE aplicabile sau acte similare emise de BCE.

            Articolul 7
            Dispoziție tranzitorie
            Prezenta decizie nu se aplică în cazurile în care un proiect de propunere de decizie privind participațiile calificate sau privind retragerea a fost transmis BCE de autoritatea națională competentă sau în cazul în care notificarea referitoare la intenția entității supravegheate semnificative de a înființa o sucursală sau de a garanta angajamentele asumate de instituția financiară filială a acesteia a fost transmisă BCE de autoritatea națională competentă înainte de intrarea în vigoare a prezentei decizii.

            Articolul 8
            Intrarea în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt pe Main, 23 iulie 2019.

                  Președintele BCE

               Mario DRAGHI

            (1)  JO L 287, 29.10.2013, p. 63.

            (2)  JO L 141, 1.6.2017, p. 14.

            (3)  Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (BCE/2014/17) (JO L 141, 14.5.2014, p. 1).

            (4)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).

            (5)  Hotărârea Curții de Justiție din 23 septembrie 1986, AKZO Chemie/Comisia, 5/85, ECLI:EU:C:1986:328, punctul 37, și Hotărârea Curții de Justiție din 26 mai 2005, Carmine Salvatore Tralli/BCE, C-301/02 P, ECLI:EU:C:2005:306, punctul 59.

            (6)  Decizia BCE/2004/2 din 19 februarie 2004 de adoptare a Regulamentului de procedură al Băncii Centrale Europene (JO L 80, 18.3.2004, p. 33).

            (7)  Decizia BCE/2014/16 din 14 aprilie 2014 privind instituirea unui comitet administrativ de control și normele de funcționare ale acestuia (JO L 175, 14.6.2014, p. 47).

            (8)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (JO L 176, 27.6.2013, p. 1).

            (9)  Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului (JO L 182, 29.6.2013, p. 19).

            (10)  Autoritatea Bancară Europeană, Autoritatea Europeană de Asigurări și Pensii Ocupaționale și Autoritatea Europeană pentru Valori Mobiliare și Piețe, Ghid comun privind evaluarea prudențială a achizițiilor și majorarea participațiilor calificate în sectorul financiar, JC/GL/2016/01.


title: Decizia (UE) 2019/1377 a Băncii Centrale Europene din 31 iulie 2019 privind desemnarea șefilor de unități operative pentru adoptarea deciziilor delegate privind procedura de „pașaport”, privind achiziția de participații calificate și privind retragerea autorizațiilor instituțiilor de credit (BCE/2019/26)

text:
                  28.8.2019

                  RO

                  Jurnalul Oficial al Uniunii Europene

                  L 224/6

         DECIZIA (UE) 2019/1377 A BĂNCII CENTRALE EUROPENE
         din 31 iulie 2019
         privind desemnarea șefilor de unități operative pentru adoptarea deciziilor delegate privind procedura de „pașaport”, privind achiziția de participații calificate și privind retragerea autorizațiilor instituțiilor de credit (BCE/2019/26)
         COMITETUL EXECUTIV AL BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Statutul Sistemului European al Băncilor Centrale și al Băncii Centrale Europene, în special articolul 11.6,
         având în vedere Decizia (UE) 2017/933 a Băncii Centrale Europene din 16 noiembrie 2016 privind cadrul general de delegare a competențelor decizionale pentru instrumentele juridice referitoare la atribuțiile de supraveghere (BCE/2016/40) (1), în special articolele 4 și 5,
         având în vedere Decizia (UE) 2019/1376 a Băncii Centrale Europene din 23 iulie 2019 privind delegarea competenței de a adopta decizii privind procedura de „pașaport”, privind achiziția de participații calificate și privind retragerea autorizațiilor instituțiilor de credit (BCE/2019/23) (2), în special articolul 3,
         având în vedere Decizia BCE/2004/2 din 19 februarie 2004 de adoptare a Regulamentului de procedură al Băncii Centrale Europene (3), în special articolul 10,
         întrucât:

                     (1)

                     Pentru a face față numărului considerabil de decizii pe care Banca Centrală Europeană (BCE) urmează să le adopte pentru îndeplinirea atribuțiilor sale de supraveghere, a fost instituită o procedură pentru adoptarea de decizii delegate specifice.

                     (2)

                     O decizie de delegare produce efecte la adoptarea de către Comitetul executiv a unei decizii privind desemnarea unuia sau mai multor șefi de unități operative care să ia decizii pe baza unei decizii de delegare.

                     (3)

                     Importanța deciziei de delegare și numărul de destinatari cărora trebuie să le fie transmise decizii delegate ar trebui luate în considerare de Comitetul executiv la desemnarea șefilor de unități operative.

                     (4)

                     Președintele Consiliului de supraveghere a fost consultat cu privire la șefii de unități operative cărora ar trebui să le fie delegată competența de a adopta decizii privind procedura de „pașaport”, privind achiziția de participații calificate și privind retragerea autorizațiilor instituțiilor de credit,

               ADOPTĂ PREZENTA DECIZIE:

            Articolul 1
            Definiții
            În sensul prezentei decizii, se aplică definițiile prevăzute la articolul 1 din Decizia (UE) 2019/1376 (BCE/2019/23).

            Articolul 2
            Decizii delegate privind participațiile calificate

               (1)   Deciziile delegate în conformitate cu articolele 3 și 4 din Decizia (UE) 2019/1376 (BCE/2019/23) care implică entități supravegheate semnificative, astfel cum sunt definite la articolul 2 punctul 16 din Regulamentul (UE) nr. 468/2014 al Băncii Centrale Europene (BCE/2014/17) (4), sunt adoptate de directorul general sau de directorul general adjunct al Direcției generale secretariatul Consiliului de supraveghere sau, în cazul în care aceștia nu sunt disponibili, de șeful Serviciului autorizare, împreună cu unul dintre următorii șefi de unități operative:

                           (a)

                           directorul general sau un director general adjunct al Direcției generale supraveghere microprudențială I, în cazul în care supravegherea entității supravegheate relevante sau a grupului supravegheat relevant este efectuată de Direcția generală supraveghere microprudențială I;

                           (b)

                           directorul general sau un director general adjunct al Direcției generale supraveghere microprudențială II, în cazul în care supravegherea entității supravegheate relevante sau a grupului supravegheat relevant este efectuată de Direcția generală supraveghere microprudențială II.

                     În cazul în care o decizie delegată în conformitate cu articolele 3 și 4 din Decizia (UE) 2019/1376 (BCE/2019/23) implică mai multe entități supravegheate semnificative, entitatea supravegheată relevantă este entitatea supravegheată sau grupul supravegheat în care este dobândită participația calificată.

               (2)   Deciziile delegate în conformitate cu articolele 3 și 4 din Decizia (UE) 2019/1376 (BCE/2019/23) care nu implică entități supravegheate semnificative sunt adoptate de directorul general sau de directorul general adjunct al Direcției generale supraveghere microprudențială III.

            Articolul 3
            Decizii delegate privind retragerea

               (1)   Deciziile delegate în conformitate cu articolele 3 și 5 din Decizia (UE) 2019/1376 (BCE/2019/23) în legătură cu entitățile supravegheate semnificative, astfel cum sunt definite la articolul 2 punctul 16 din Regulamentul (UE) nr. 468/2014 (BCE/2014/17), sunt adoptate de directorul general sau de directorul general adjunct al Direcției generale secretariatul Consiliului de supraveghere sau, în cazul în care aceștia nu sunt disponibili, de șeful Serviciului autorizare, împreună cu unul dintre următorii șefi de unități operative:

                           (a)

                           directorul general sau un director general adjunct al Direcției generale supraveghere microprudențială I, în cazul în care supravegherea entității supravegheate relevante sau a grupului supravegheat relevant este efectuată de Direcția generală supraveghere microprudențială I;

                           (b)

                           directorul general sau un director general adjunct al Direcției generale supraveghere microprudențială II, în cazul în care supravegherea entității supravegheate relevante sau a grupului supravegheat relevant este efectuată de Direcția generală supraveghere microprudențială II.

               (2)   Deciziile delegate în conformitate cu articolele 3 și 5 din Decizia (UE) 2019/1376 (BCE/2019/23) în legătură cu entitățile supravegheate mai puțin semnificative, astfel cum sunt definite la articolul 2 punctul 7 din Regulamentul (UE) nr. 468/2014 (BCE/2014/17), sunt adoptate de directorul general sau de directorul general adjunct al Direcției generale supraveghere microprudențială III.

            Articolul 4
            Decizii delegate privind procedura de „pașaport”
            Deciziile delegate în conformitate cu articolele 3 și 6 din Decizia (UE) 2019/1376 (BCE/2019/23) sunt adoptate de unul dintre următorii șefi de unități operative:

                        (a)

                        directorul general sau un director general adjunct al Direcției generale supraveghere microprudențială I, în cazul în care supravegherea entității supravegheate relevante sau a grupului supravegheat relevant este efectuată de Direcția generală supraveghere microprudențială I;

                        (b)

                        directorul general sau un director general adjunct al Direcției generale supraveghere microprudențială II, în cazul în care supravegherea entității supravegheate relevante sau a grupului supravegheat relevant este efectuată de Direcția generală supraveghere microprudențială II.

            Articolul 5
            Intrarea în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt pe Main, 31 iulie 2019.

                  Președintele BCE

               Mario DRAGHI

            (1)  JO L 141, 1.6.2017, p. 14.

            (2)  A se vedea pagina 1 din prezentul Jurnal Oficial.

            (3)  JO L 80, 18.3.2004, p. 33.

            (4)  Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (BCE/2014/17) (JO L 141, 14.5.2014, p. 1).


title: Decizia (UE) 2019/1378 a Băncii Centrale Europene din 9 august 2019 de modificare a Deciziei BCE/2014/16 privind instituirea unui comitet administrativ de control și normele de funcționare ale acestuia (BCE/2019/27)

text:
                  28.8.2019

                  RO

                  Jurnalul Oficial al Uniunii Europene

                  L 224/9

         DECIZIA (UE) 2019/1378 A BĂNCII CENTRALE EUROPENE
         din 9 august 2019
         de modificare a Deciziei BCE/2014/16 privind instituirea unui comitet administrativ de control și normele de funcționare ale acestuia (BCE/2019/27)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 24,
         întrucât:

                     (1)

                     Ținând seama de experiența dobândită de la instituirea comitetului administrativ de control, este necesară clarificarea anumitor aspecte ale normelor de funcționare ale acestuia prevăzute în Decizia BCE/2014/16 (2) și, după caz, adaptarea acestor norme, în special în ceea ce privește rolul supleanților.

                     (2)

                     Banca Centrală Europeană (BCE) a elaborat o metodologie de repartizare a cheltuielilor suportate de solicitanți și de către BCE în contextul controlului administrativ intern al deciziilor BCE adoptate în temeiul Regulamentului (UE) nr. 1024/2013 efectuat de comitetul administrativ de control. Această metodologie ar trebui inclusă în normele de funcționare.

                     (3)

                     Prin urmare, Decizia BCE/2014/16 ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificări
            Decizia BCE/2014/16 se modifică după cum urmează:

                        1.

                        articolul 3 se modifică după cum urmează:

                                    (a)

                                    alineatul (1) se înlocuiește cu următorul text:

                                       „(1)   Comitetul administrativ este compus din cinci membri care sunt înlocuiți de doi supleanți în condițiile prevăzute la alineatele (3) și (4).”;

                                    (b)

                                    alineatul (3) se înlocuiește cu următorul text:

                                       „(3)   Un supleant înlocuiește temporar un membru al comitetului administrativ în caz de incapacitate temporară. În contextul unei anumite cereri de control, un supleant înlocuiește temporar un membru al comitetului administrativ în următoarele cazuri:

                                                   (a)

                                                   în orice situație care ar putea crea preocupări legate de conflicte de interese, astfel cum sunt definite la articolul 11.1 din Codul de conduită pentru înalții funcționari ai Băncii Centrale Europene (*1);

                                                   (b)

                                                   membrul nu este disponibil din motive justificate.

                                       (*1)  JO C 89, 8.3.2019, p. 2.”;"

                                    (c)

                                    se adaugă următoarele alineate (4) și (5):

                                       „(4)   Un supleant înlocuiește permanent un membru al comitetului administrativ în caz de incapacitate permanentă, deces, demisie sau demitere din funcție. În acest caz, acesta încetează să fie supleant și este desemnat membru al comitetului administrativ de Consiliul guvernatorilor. În locul acestuia este numit un supleant, în conformitate cu procedura prevăzută la articolul 4.

                                       (5)   Supleanții participă pe deplin la procedurile de control, fie înlocuind temporar membrii comitetului administrativ, fie ca observatori.”;

                        2.

                        la articolul 4, alineatul (3) se înlocuiește cu următorul text:

                           „(3)   Mandatul membrilor comitetului administrativ și al celor doi supleanți este de cinci ani și poate fi reînnoit o singură dată. În cazul în care un supleant înlocuiește permanent un membru al comitetului administrativ în condițiile stabilite la articolul 3 alineatul (4), această înlocuire nu este considerată o numire nouă sau o reînnoire și se consideră că mandatul său a început la data numirii sale ca supleant.”;

                        3.

                        la articolul 7, alineatul (5) se înlocuiește cu următorul text:

                           „(5)   Nota de control indică în mod clar detaliile de contact complete ale solicitantului, astfel încât secretarul să poată transmite comunicări solicitantului sau reprezentantului acestuia, după caz. Secretarul transmite cu promptitudine o confirmare de primire solicitantului, precizând dacă nota de control este completă.”;

                        4.

                        la articolul 16, alineatul (1) se înlocuiește cu următorul text:

                           „(1)   Comitetul administrativ adoptă un aviz privind controlul într-un termen care să corespundă caracterului mai mult sau mai puțin urgent al chestiunii, dar nu mai târziu de două luni de la data primirii notei de control complete, cuprinzând toate documentele care trebuie transmise în conformitate cu articolul 7 alineatul (4), primire care este confirmată în conformitate cu articolul 7 alineatul (5).”;

                        5.

                        la articolul 17, alineatul (2) se înlocuiește cu următorul text:

                           „(2)   Noul proiect de decizie a Consiliului de supraveghere care înlocuiește decizia inițială cu o decizie cu conținut identic sau care abrogă ori modifică decizia inițială este transmis Consiliului guvernatorilor în termen de 30 de zile lucrătoare de la data primirii avizului comitetului administrativ.”;

                        6.

                        articolul 21 se modifică după cum urmează:

                                    (a)

                                    alineatele (3) și (4) se elimină;

                                    (b)

                                    alineatul (5) se înlocuiește cu următorul text:

                                       „(5)   Consiliul guvernatorilor decide cu privire la repartizarea cheltuielilor în conformitate cu procedura stabilită la articolul 13g.2 din Regulamentul de procedură al Băncii Centrale Europene, în baza metodologiei de repartizare a cheltuielilor stabilită în anexa la prezenta decizie.”;

                        7.

                        textul prevăzut în anexa la prezenta decizie se adaugă ca anexă la Decizia BCE/2014/16.

            Articolul 2
            Dispoziție finală
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt pe Main, 9 august 2019.

                  Președintele BCE

               Mario DRAGHI

            (1)  JO L 287, 29.10.2013, p. 63.

            (2)  Decizia BCE/2014/16 a Băncii Centrale Europene din 14 aprilie 2014 privind instituirea unui comitet administrativ de control și normele de funcționare ale acestuia (JO L 175, 14.6.2014, p. 47).

            ANEXĂ

                     „ANEXĂ

                        Metodologia de repartizare a cheltuielilor controlului suportate de solicitant și de Banca Centrală Europeană în contextul unui control al comitetului administrativ

                     În cazul în care Consiliul guvernatorilor abrogă decizia inițială sau îi modifică partea dispozitivă în urma notei de control, BCE va rambursa cheltuielile efectuate de solicitant în contextul controlului, cu excluderea oricăror cheltuieli disproporționate efectuate de solicitant cu ocazia depunerii de probe scrise sau orale și pentru reprezentarea legală, care sunt suportate de solicitant. În orice caz, rambursarea de către BCE a cheltuielilor efectuate de solicitant nu depășește 50 000 EUR pentru fiecare control individual al comitetului administrativ.
                     În cazul în care Consiliul guvernatorilor înlocuiește decizia inițială cu o decizie cu conținut identic sau modifică numai partea nedispozitivă (*1) a deciziei inițiale în urma notei de control, solicitantul va contribui la cheltuielile efectuate de BCE în contextul controlului. Persoanele fizice trebuie să plătească o sumă forfetară de 500 EUR. Persoanele juridice trebuie să plătească o sumă forfetară de 5 000 EUR. Plata acestei sume forfetare nu aduce atingere aplicării articolului 13 din prezenta decizie.
                     În cazul în care solicitantul retrage o notă de control în conformitate cu articolul 7 alineatul (6) din prezenta decizie, solicitantul și BCE își suportă propriile costuri, dacă este cazul.

               (*1)  «Partea nedispozitivă» se referă la orice parte a deciziei care furnizează motivele și raționamentul aferente deciziei BCE, indiferent de formularea utilizată în decizie pentru a indica această parte.»


Decizia Comisiei din 20/08/2019 de declarare a unei concentrări compatibilă cu piaţa comună (Cazul COMP/M.9330 - DENSO CORPORATION / Hirose Plant) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 30/08/2019 de declarare a unei concentrări compatibilă cu piaţa comună (Cazul COMP/M.9468 - Centerbridge Partners, L.P. / Solidus Solutions) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 23/08/2019 de declarare a unei concentrări compatibilă cu piaţa comună (Cazul COMP/M.9427 - F-Brasile S.r.l. (The Carlyle Group) / Forgital Italy S.p.A.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 23/08/2019 de declarare a unei concentrări compatibilă cu piaţa comună (Cazul COMP/M.9437 - Adolf Würth GmbH & Co. KG / Grupo Electro Stocks, S.L.U.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 04/09/2019 de declarare a unei concentrări compatibilă cu piaţa comună (Cazul COMP/M.9476 - Toyota Tsusho Corporation / Maruti Suzuki India Limited / Toyota Tsusho India Private Limited / Suzuki Motor Corporation) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 11/09/2019 de declarare a unei concentrări compatibilă cu piaţa comună (Cazul COMP/M.9494 - Equistone Partners Europe Limited / Heras) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE, Euratom) 2019/1415 a Parlamentului European din 26 martie 2019 privind descărcarea de gestiune pentru execuția bugetului Agenției Executive pentru Consumatori, Sănătate, Agricultură și Alimente aferent exercițiului financiar 2017

text:
               27.9.2019

               RO

               Jurnalul Oficial al Uniunii Europene

               L 249/89

      DECIZIA (UE, Euratom) 2019/1415 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului Agenției Executive pentru Consumatori, Sănătate, Agricultură și Alimente aferent exercițiului financiar 2017
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2017 (1),

                  —

                  având în vedere conturile anuale consolidate ale Uniunii Europene pentru exercițiul financiar 2017 [COM(2018) 521 – C8-0318/2018] (2),

                  —

                  având în vedere conturile anuale finale ale Agenției Executive pentru Consumatori, Sănătate, Agricultură și Alimente pentru exercițiul financiar 2017 (3),

                  —

                  având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2016 [COM(2018) 545) și documentul (documentele) de lucru al (ale) serviciilor Comisiei care îl însoțește (însoțesc),

                  —

                  având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2017 [COM(2018) 661] și documentul de lucru al serviciilor Comisiei care îl însoțește [SWD(2018) 429],

                  —

                  având în vedere Raportul Curții de Conturi privind conturile anuale ale Agenției Executive pentru Consumatori, Sănătate, Agricultură și Alimente pentru exercițiul financiar 2017, însoțit de răspunsul agenției (4),

                  —

                  având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene;

                  —

                  având în vedere Recomandarea Consiliului din 12 februarie 2019 privind descărcarea de gestiune a agențiilor executive în ceea ce privește execuția bugetului pentru exercițiul financiar 2017 (05826/2019 – C8-0054/2019),

                  —

                  având în vedere articolele 317, 318 și 319 din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (7), în special articolele 69, 260, 261 și 262,

                  —

                  având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 14 alineatul (3),

                  —

                  având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în aplicarea Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (9), în special articolul 66 primul și al doilea paragraf,

                  —

                  având în vedere Decizia de punere în aplicare 2013/770/UE a Comisiei din 17 decembrie 2013 de instituire a Agenției executive pentru consumatori, sănătate și alimente și de abrogare a Deciziei 2004/858/CE (10),

                  —

                  având în vedere Decizia de punere în aplicare 2014/927/EU a Comisiei din 17 decembrie 2014 de modificare a Deciziei de punere în aplicare 2013/770/UE pentru a transforma „Agenția Executivă pentru Consumatori, Sănătate și Alimente” în „Agenția Executivă pentru Consumatori, Sănătate, Agricultură și Alimente” (11),

                  —

                  având în vedere articolul 93 și anexa IV la regulamentul său de procedură,

                  —

                  având în vedere raportul Comisiei pentru control bugetar și avizele celorlalte comisii interesate (A8-0110/2019),

                  A.

                  întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele; întrucât, în aplicarea articolului 317 din Tratatul privind funcționarea Uniunii Europene, Comisia execută bugetul în cooperare cu statele membre și pe propria răspundere, în conformitate cu principiul bunei gestiuni financiare,

         1.

            acordă directorului Agenției Executive pentru Consumatori, Sănătate, Agricultură și Alimente descărcarea de gestiune pentru execuția bugetului Agenției aferent exercițiului financiar 2017;

         2.

            își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia și agențiile executive, precum și în Rezoluția sa din 26 martie 2019 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2017 (12);

         3.

            încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia, precum și rezoluția care face parte integrantă din aceste decizii directorului Agenției Executive pentru Consumatori, Sănătate, Agricultură și Alimente, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO L 51, 28.2.2017, p. 1.

         (2)  JO C 348, 28.9.2018, p. 1.

         (3)  JO C413, 14.11.2018, p. 2.

         (4)  JO C 434, 30.11.2018, p. 16.

         (5)  JO C 434, 30.11.2018, p. 229.

         (6)  JO L 298, 26.10.2012, p. 1.

         (7)  JO L 193, 30.7.2018, p. 1.

         (8)  JO L 11, 16.1.2003, p. 1.

         (9)  JO L 297, 22.9.2004, p. 6.

         (10)  JO L 341,18.12.2013, p. 69.

         (11)  JO L 363, 18.12.2014, p. 183.

         (12)  Texte adoptate, P8_TA(2019)0243 (a se vedea pagina 59 din prezentul Jurnal Oficial).


title: Decizia (UE, Euratom) 2019/1416 a Parlamentului European din 26 martie 2019 privind descărcarea de gestiune pentru execuția bugetului Agenției Executive a Consiliului European pentru Cercetare aferent exercițiului financiar 2017

text:
               27.9.2019

               RO

               Jurnalul Oficial al Uniunii Europene

               L 249/91

      DECIZIA (UE, Euratom) 2019/1416 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului Agenției Executive a Consiliului European pentru Cercetare aferent exercițiului financiar 2017
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2017 (1),

                  —

                  având în vedere conturile anuale consolidate ale Uniunii Europene pentru exercițiul financiar 2017 [COM(2018) 521 – C8-0318/2018] (2),

                  —

                  având în vedere conturile anuale finale ale Agenției Executive a Consiliului European pentru Cercetare pentru exercițiul financiar 2017 (3),

                  —

                  având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2016 [COM(2018) 545] și documentul (documentele) de lucru al (ale) serviciilor Comisiei care îl însoțește (însoțesc),

                  —

                  având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2017 [COM(2018) 661] și documentul de lucru al serviciilor Comisiei care îl însoțește [SWD(2018) 429],

                  —

                  având în vedere Raportul Curții de Conturi privind conturile anuale ale Agenției Executive a Consiliului European pentru Cercetare pentru exercițiul financiar 2017, însoțit de răspunsul Agenției (4),

                  —

                  având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 12 februarie 2019 privind descărcarea de gestiune a agențiilor executive în ceea ce privește execuția bugetului pentru exercițiul financiar 2017 (05826/2019 – C8-0054/2019),

                  —

                  având în vedere articolele 317, 318 și 319 din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (7), în special articolele 69, 260, 261 și 262,

                  —

                  având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 14 alineatul (3),

                  —

                  având în vedere Regulamentul (CE) nr. 1653/2004 al Comisiei din 21 septembrie 2004 de stabilire a regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (9), în special articolul 66 primul și al doilea paragraf,

                  —

                  având în vedere Decizia de punere în aplicare 2013/779/UE a Comisiei din 17 decembrie 2013 de înființare a Agenției Executive a Consiliului European pentru Cercetare și de abrogare a Deciziei 2008/37/CE (10),

                  —

                  având în vedere articolul 93 și anexa IV la Regulamentul său de procedură,

                  —

                  având în vedere raportul Comisiei pentru control bugetar și avizele celorlalte comisii interesate (A8-0110/2019),

                  A.

                  întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele; întrucât, în aplicarea articolului 317 din Tratatul privind funcționarea Uniunii Europene, Comisia execută bugetul în cooperare cu statele membre și pe propria răspundere, în conformitate cu principiul bunei gestiuni financiare,

         1.

            acordă directorului Agenției Executive a Consiliului European pentru Cercetare descărcarea de gestiune pentru execuția bugetului Agenției aferent exercițiului financiar 2017;

         2.

            își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia și agențiile executive, precum și în Rezoluția sa din 26 martie 2019 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2017 (11);

         3.

            încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia, precum și rezoluția care face parte integrantă din aceste decizii directorului Agenției Executive a Consiliului European pentru Cercetare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO L 51, 28.2.2017, p. 1.

         (2)  JO C 348, 28.9.2018, p. 1.

         (3)  JO C 413, 14.11.2018, p. 9.

         (4)  JO C 434, 30.11.2018, p. 16.

         (5)  JO C 434, 30.11.2018, p. 217.

         (6)  JO L 298, 26.10.2012, p. 1.

         (7)  JO L 193, 30.7.2018, p. 1.

         (8)  JO L 11, 16.1.2003, p. 1.

         (9)  JO L 297, 22.9.2004, p. 6.

         (10)  JO L 346, 20.12.2013, p. 58.

         (11)  Texte adoptate, P8_TA(2019)0243 (a se vedea pagina 59 din prezentul Jurnal Oficial).


Decizia Comisiei din 02/10/2019 de declarare a unei concentrări compatibilă cu piaţa comună (Cazul COMP/M.9522 - Brookfield Asset Management / ENGIE / TAG PIPELINES SUR) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 01/10/2019 de declarare a unei concentrări compatibilă cu piaţa comună (Cazul COMP/M.9558 - Triton Fund V / All4Labels Group) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 02/10/2019 de declarare a unei concentrări compatibilă cu piaţa comună (Cazul COMP/M.9533 - KKR & Co. Inc. / ARTÀ CAPITAL S.G.E.I.C. S.A. / Grupo Alvic FR Mobiliario, S.L) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 27/09/2019 de declarare a unei concentrări compatibilă cu piaţa comună (Cazul COMP/M.9515 - TPG Asia GenPar VII Advisors, Inc. / Genting Hong Kong Limited / Dream Cruises Holding Limited) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1918 a Consiliului din 8 noiembrie 2019 privind semnarea, în numele Uniunii Europene, și aplicarea provizorie a Acordului sub forma unui schimb de scrisori dintre Uniunea Europeană și Republica Islamică Mauritania privind prelungirea protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Islamică Mauritania care expiră la 15 noiembrie 2019

text:
                  18.11.2019

                  RO

                  Jurnalul Oficial al Uniunii Europene

                  LI 297/1

         DECIZIA (UE) 2019/1918 A CONSILIULUI
         din 8 noiembrie 2019
         privind semnarea, în numele Uniunii Europene, și aplicarea provizorie a Acordului sub forma unui schimb de scrisori dintre Uniunea Europeană și Republica Islamică Mauritania privind prelungirea protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Islamică Mauritania care expiră la 15 noiembrie 2019
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     Acordul de parteneriat în domeniul pescuitului dintre Comunitatea Europeană și Republica Islamică Mauritania (1) (denumit în continuare „acordul”), aprobat prin Regulamentul (CE) nr. 1801/2006 al Consiliului (2), a intrat în vigoare la 8 august 2008.

                     (2)

                     Protocolul la acord, care stabilește posibilitățile de pescuit și contribuția financiară prevăzute de acord și care a intrat în vigoare în aceeași zi pentru o perioadă de doi ani, a fost înlocuit de mai multe ori.

                     (3)

                     Protocolul la acord în vigoare în prezent (3) expiră la 15 noiembrie 2019.

                     (4)

                     La 8 iulie 2019, Consiliul a autorizat Comisia să înceapă negocieri cu Republica Islamică Mauritania în vederea încheierii unui nou acord de parteneriat în domeniul pescuitului sustenabil și a unui protocol de punere în aplicare a acordului respectiv.

                     (5)

                     Până la finalizarea respectivelor negocieri, Comisia a negociat, în numele Uniunii, un acord sub forma unui schimb de scrisori privind prelungirea, pentru o perioadă maximă de un an, a protocolului de stabilire a posibilităților de pescuit și a contribuției financiare prevăzute de acord (denumit în continuare „acordul sub forma unui schimb de scrisori”). La încheierea negocierilor, acordul sub forma unui schimb de scrisori a fost parafat la 4 septembrie 2019.

                     (6)

                     Scopul acordului sub forma unui schimb de scrisori este de a permite Uniunii și Republicii Islamice Mauritania să colaboreze în continuare pentru a promova o politică de pescuit sustenabil și exploatarea responsabilă a resurselor piscicole în apele Mauritaniei și pentru a permite navelor Uniunii să pescuiască în aceste ape.

                     (7)

                     Pentru a asigura continuitatea activităților de pescuit ale navelor Uniunii în apele Mauritaniei, acordul sub forma unui schimb de scrisori ar trebui să se aplice cu titlu provizoriu începând cu 16 noiembrie 2019 sau de la orice altă dată ulterioară semnării sale, în conformitate cu punctul 6.

                     (8)

                     Acordul sub forma unui schimb de scrisori ar trebui să fie semnat și să se aplice cu titlu provizoriu, până la finalizarea procedurilor necesare pentru intrarea sa în vigoare,

               ADOPTĂ PREZENTA DECIZIE:

            Articolul 1
            Semnarea, în numele Uniunii, a acordului sub forma unui schimb de scrisori dintre Uniunea Europeană și Republica Islamică Mauritania privind prelungirea protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Islamică Mauritania care expiră la 15 noiembrie 2019, se aprobă în numele Uniunii, sub rezerva încheierii acordului respectiv.
            Textul acordului sub forma unui schimb de scrisori este atașat la prezenta decizie.

            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze acordul sub forma unui schimb de scrisori în numele Uniunii.

            Articolul 3
            Acordul sub forma unui schimb de scrisori se aplică cu titlu provizoriu, începând cu 16 noiembrie 2019 sau de la orice altă dată ulterioară semnării sale (4), până la finalizarea procedurilor necesare pentru intrarea sa în vigoare.

            Articolul 4
            Prezenta decizie intră în vigoare la data adoptării.

            Adoptată la Bruxelles, 8 noiembrie 2019.

                  Pentru Consiliu

                  Președintele

               L. ANDERSSON

            (1)  JO L 343, 8.12.2006, p. 4.

            (2)  Regulamentul (CE) nr. 1801/2006 al Consiliului din 30 noiembrie 2006 privind încheierea Acordului de parteneriat în domeniul pescuitului între Comunitatea Europeană și Republica Islamică Mauritania (JO L 343, 8.12.2006, p. 1).

            (3)  Protocol de stabilire a posibilităților de pescuit și a contribuției financiare prevăzute prin Acordul de parteneriat în domeniul pescuitului dintre Comunitatea Europeană și Republica Islamică Mauritania pentru o perioadă de patru ani (JO L 315 du 1.12.2015, p. 3).

            (4)  Data de la care acordul sub forma unui schimb de scrisori se aplică cu titlu provizoriu va fi publicată în Jurnalul Oficial al Uniunii Europene de către Secretariatul General al Consiliului.


title: Decizia (UE) 2019/1938 a Parlamentului European și a Consiliului din 18 septembrie 2019 privind mobilizarea Fondului european de ajustare la globalizare (EGF/2019/000 TA 2019 – Asistență tehnică la inițiativa Comisiei)

text:
                  26.11.2019

                  RO

                  Jurnalul Oficial al Uniunii Europene

                  L 305/57

         DECIZIA (UE) 2019/1938 A PARLAMENTULUI EUROPEAN ȘI A CONSILIULUI
         din 18 septembrie 2019
         privind mobilizarea Fondului european de ajustare la globalizare (EGF/2019/000 TA 2019 – Asistență tehnică la inițiativa Comisiei)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 11 alineatul (2),
         având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
         având în vedere propunerea Comisiei Europene,
         întrucât:

                     (1)

                     Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară o activitate independentă a căror activitate a încetat ca urmare a modificărilor structurale majore intervenite în practicile comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, precum și să le ofere asistență în vederea reintegrării pe piața muncii.

                     (2)

                     FEG nu trebuie să depășească un cuantum anual maxim de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului (3).

                     (3)

                     Regulamentul (UE) nr. 1309/2013 prevede că, la inițiativa Comisiei, un maxim de 0,5 % din cuantumul anual maxim al FEG se poate utiliza în fiecare an pentru asistența tehnică.

                     (4)

                     FEG ar trebui mobilizat pentru a se pune la dispoziție suma de 610 000 EUR pentru asistență tehnică la inițiativa Comisiei,

               ADOPTĂ PREZENTA DECIZIE:

            Articolul 1
            În cadrul bugetului general al Uniunii Europene pentru exercițiul financiar 2019, se mobilizează Fondul european de ajustare la globalizare pentru alocarea sumei de 610 000 EUR sub formă de credite de angajament și credite de plată.

            Articolul 2
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.

            Adoptată la Strasbourg, 18 septembrie 2019.

                  Pentru Parlamentul European

                  Președintele

               D. M. SASSOLI

                  Pentru Consiliu

                  Președintele

               T. TUPPURAINEN

            (1)  JO L 347, 20.12.2013, p. 855.

            (2)  JO C 373, 20.12.2013, p. 1.

            (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).